ཨ་ཅག་མཚོ་མོས་སྒོ་རྭའི་རྭ་སྐྱོར་སྟེར་བརྩིགས་བཞག་པའི་ཤིང་ནས་པང་ཁ་གང་བླངས་ཏེ་ཐབ་ཟུར་དུ་བཞག་ནས་མེ་ཁ་གསོས།དེ་ནས་དགོང་ཇ་བསྐོལ་རྒྱུའི་གྲབས་བྱས།ལྕགས་ཐབ་ལ་དུ་ཁུང་མེད་པས་མེ་འབར་བ་དང་ཆབས་ཅིག་ཐབ་ཚང་ནང་དུ་བས་འཁྲིགས།ཐབ་ཚང་གི་ཐོག་ནི་ལོ་དུ་མའི་དུ་བས་ལྕགས་རྩི་ནག་པོ་བྱུགས་པ་ལྟར་འོད་འཚེར་ཞིང་།ལ་ལར་དུ་བའི་རལ་པ་ཕྲུལ་ཕྲུལ་དུ་དཔྱངས།དུ་བ་དག་རིམ་བཞིན་ཐབ་ཚང་གི་རྩིག་ཁུག་གི་ཐོག་ལ་ཨི་ཁུང་འབིགས་ནས་ཡོད་པའི་ཁུང་བུ་ནས་ཕྱིར་ཐོན་པ་དང་དལ་བ་དལ་བུར་སྣང་ཁམས་སུ་ཡལ།